امریکا، فرانسا، آلمانیا، ایتالیا و اینگیلتره-‌نین خاریجی ایشلر ناظیرلری سوریه-ده بو گون کئچیریله‌جک سئچکی‌لرین عدالت‌لی و سربست بیر موحیطده اولمایاجاغینی و هر هانسی قانونی اساسی‌نین اولمادیغینی بیلدیردی.
امریکا خاریجی ایشلر ناظیرلیگی‌نین بیان ائتدیگی بیرگه آچیقلامادا "فرانسا، آلمانیا، ایتالیا، اینگیلتره و امریکا خاریجی ایشلر ناظیرلری اولا‌راق، آچیق شکیلده دیله گتیریریک کی، سوریه-ده 26 می دا کئچیریله‌جک پرزیدنت سئچکی‌لری آزاد و عدالت‌لی اولمایا‌جاق. اسد رژیمی‌نین بمت تهلوکه‌سیزلیک شوراسی‌نین 2254 سایلی قطعنامه‌سی چرچیوه‌سیندن کناردا بو سئچکی‌لرین کئچیریلمه‌سینه دایر قراری رد ائدیریک".
موافیق اؤلکه‌لرین سوریه-لیلرین سس‌لرینین و دوشونجه‌لری‌نین یئر آلمایاجاغی بیر سئچکی پروسه سینی قبول ائتمه‌دیک‌لری وورغولانان آچیقلامادا سوریه-لی موخالیف‌لرین "سئچکی‌لری قانونی سایمادیغی" دا قئید ائدیلیب.
آچیقلامادا سوریه-ده آزاد و عدالت‌لی بیر سئچکی‌نین یالنیز بمت نظارتی آلتیندا و اولوسلار آراسی شفاف‌لیق و حسابات‌لی‌لیق شرط‌لری داخیلینده کئچیریله بیله‌جگی ایفاده ائدیلیب.
"بیر سئچکی‌نین اعتبارلی اولا بیلمه‌سی اوچون اؤلکه داخیلینده ائو-ائشیگیندن ائدیلمیش سوریه-لیلر، قاچقین‌لار و دیاسپورا‌داکی‌لار دا داخیل اولماقلا بوتون سوریه-لیلر تهلوکه‌سیز شکیلده ایشتیراک ائده بیلمه‌لی‌دیرلر. اونلار اولما‌دان بو ساختا سئچکی سیاسی باریشیغا دوغرو هئچ بیر ایرلیلییشی تمثیل ائتمیر" دئیه آچیقلامادا قئید ائدیلیب.
